recursal/SuperWikiNEXT-32B huggingface dataset:
**גרגורי מיאסויידוב** (ברוסית: **Григо́рий Мясое́дов**; ‏  19 באפריל 1834 – 31 בדצמבר 1911) היה אומן רוסי משפיע, נציג של תנועת הריאליזם.

ביוגרפיה
--------

אביו היה מאצולה מקומית, והיה מחברו של ספר שכותרתו "הסקירה הכלכלית הסטטיסטית של החלק הדרומי של מחוז טולה". הוא החל את לימודיו בגימנסיה באוריול, אך לא השלים את לימודיו לפני שנרשם לאקדמיה האימפריאלית לאמנויות, שם מדריכיו היו קרל טימולאון פון נף ואלכסיי מרקוב. בשנת 1862 קיבל מדליית זהב על ציורו "יציאתו של גריגורי אוטרפייב מהפונדק" (סצנה מבוריס גודונוב מאת פושקין).

לאחר שקיבל מענק על נסיעות מהאקדמיה, הוא ביקר בפריז, פירנצה, רומא וספרד במסעות לימודים. עם שובו לרוסיה בשנת 1870, הוא קיבל תואר "אקדמאי". זמן קצר לאחר מכן, הוא הפך לאחד ממייסדי תנועת הנודדים. ונשאר משתתף ותומך נלהב בהם למשך שארית חייו. ב-1876 הוא עבר לגור בחווה ליד חרקוב והחל ליצור תיאורים של חיי האיכרים.

מ-1861 עד 1881, הוא היה נשוי לפסנתרנית יקטרינה קריבצובה, אך נפרד ממנה כשהייתה בהריון עם בנו איוואן, בחשד שאיוואן אינו ילדו.[3] הוא התחתן שוב זמן קצר לאחר מכן (לאמנית קסניה איבנובה), אך חשדותיו נשארו והוא לא הרשה לקסניה להתייחס לאיוואן כאל בן. במשך מספר שנים הופקד איוואן בטיפולו של חברו ועמיתו של מיאסויידוב, אלכסנדר קיסליוב.

בשנת 1883 היה מיאסויידוב הדגם של איוואן האיום בציור של איליה רפין "איוון האיום ובנו".

בשנת 1889, הוא רכש בית אחוזה גדול בפולטבה, הכולל פארק, בריכות וגנים, [2] שם הצטרף איוואן למשפחה. כשהיה שם, הוא צייר מסך ועיצב תפאורה לתיאטרון המקומי. הוא גם ארגן בית ספר לאמנות ב-1894 וכתב ספר על גינון. הוא התפטר מהאקדמיה ב-1902, במחאה על שיטות ההוראה שלהם.

למרות שעבד במגוון נושאים, תמיד הייתה לו חיבה לציור דתי ותכנן טריפטיך של "רוסיה הקדושה" לפני מותו

הוא נקבר באחוזתו, שמאז 1926 היא מיקומו של מצפה הכוכבים הגרבימטרי של פולטבה.

גלריה
-----

* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **גרגורי מיאסויידוב** בוויקישיתוף
* 

* אתר האינטרנט הרשמי של גרגורי מיאסויידוב

הערות שוליים
------------

1. ↑  "Мясоедов Григорий Григорьевич". Brockhaus and Efron Encyclopedic Dictionary: In 86 Volumes (82 Volumes and 4 Additional Volumes). St. Petersburg. 1890–1907.
2. 1 2  ХУДОЖНИК МЯСОЕДОВ. Биография и картины Григория Мясоедова. Художники передвижники. Создание товарищества русских художников-передвижников, www.bibliotekar.ru
3. 1 2  RusArtNet: Brief biography
4. ↑  valkenier, Elizabeth Kridl (January 1993). "The Writer as Artist's Model: Repin's Portrait of Garshin". Metropolitan Museum Journal. 28: 207–216

|  |  |
| --- | --- |
| בקרת זהויות עריכת הנתון בוויקינתונים | 
* GND: 142475270
* ISNI: 0000 0001 0794 7190
* NKC: js2010616185
* RKD: 56440
* SUDOC: 230811760
* ULAN: 500120600
* VIAF: 160498932
* WorldCat: viaf-160498932

 |
אין תמונה חופשיתאין תמונה חופשית
**תמר לוטן** (1934 – 29 בדצמבר 2011) הייתה עורכת ומפיקת טלוויזיה, מראשוני הטלוויזיה החינוכית הישראלית ואחראית על תוכניות כגון "לשון המראות" אודות הספרות העברית לפי ספריו של גרשון שקד, "תיק תקשורת", "זהו זה!" ו"ערב חדש".

ביוגרפיה
--------

לוטן נולדה בשנת 1934 כ**תמר קרצ'מר**, אמה הייתה רחל בתו של הרבי מרדכי מנחם מנדל קאליש מוורקא. היא התחנכה בבית החינוך ע"ש א"ד גורדון בצפון תל אביב. בשנת 1952 יצאה כחניכת התנועה המאוחדת להכשרה בניר עם, ושנה לאחר מכן הצטרפה לקיבוץ יפתח, שם פגשה את מיכאל לוטן, ונישאה לו.

ב-1956 עזבו את הקיבוץ ועברו לבית ברל, שם שימשה לוטן כמורה לספרות. בשנת 1967 הצטרפה לצוות ההקמה של "הטלוויזיה הלימודית" (שמה של הטלוויזיה החינוכית דאז) ועיצבה את תוכניות העשרת המבוגרים. יחד עם תרצה יובל אלחנתי מגלי צה"ל גיבשה את תוכניות "אסכולה" למדע פופולרי.

קישורים חיצוניים
----------------

* אורי דרומי, יפי הרוח: תמר לוטן, מראשוני הטלוויזיה החינוכית, 1934-2011, באתר הארץ, 6 בינואר 2012
* תמר לוטן (1934-2011), דף שער בספרייה הלאומית

הערות שוליים
------------

1. ↑  על אסכולה, באתר הטלוויזיה החינוכית הישראלית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312495605171

 |
פירוש נוסף ערך זה עוסק בכוכב. אם התכוונתם לדמות בהארי פוטר, ראו בלטריקס לסטריינג'.

**בֶּלַטְרִיקס** (בכתיב לועזי: **Bellatrix**) או **γ (גמא) באוריון** (**γ Orionis**) הוא הכוכב השלישי בבהירותו בקבוצת הכוכבים אוריון והוא אחד הכוכבים הבהירים בשמים. מיקומו של הכוכב הוא בכתף השמאלית של "אוריון" ממערב לביטלג'וז פרוש שמו של הכוכב בלטינית (Bellatrix) הוא "הלוחמת" (ועל כן הוא ידוע גם בשם **כוכב האמזונות**), זאת בניגוד להיותו חלק מקבוצת אוריון - הצייד.

תכונות
------

בלטריקס הוא ענק כחול, מטיפוס ספקטרלי B2 III, והוא מאיר בעוצמה של פי 1,000 מעוצמת ההארה של השמש בתחום האור הנראה ופי 6,400 אם כוללים את הקרינה העל-סגולה הנפלטת ממנו כתוצאה מהטמפרטורה הגבוהה במיוחד - כ-21,000 קלווין. מסתו כ-9 מסות שמש והוא ככל הנראה יצא מן הסדרה הראשית לאחר שכילה את המימן שבליבתו וכעת הוא מתיך בליבתו הליום לפחמן ולחמצן בתהליך שמביא להתנפחותו והתקררותו, כך שהוא צפוי להפוך לענק אדום או כתום בתוך מספר מיליוני שנים.

בעבר שימש בלטריקס כאמת מידה למדידת השינוי בבהירות נראיתם של כוכבים משתנים, מכיוון שבהירותו נחשבה לקבועה, אולם כיום נראה שבהירותו משתנה גם כן במידה קטנה.

קישורים חיצוניים
----------------

ויקישיתוף מדיה וקבצים בנושא **בלטריקס** בוויקישיתוף
* בלטריקס באתר של ג'ים קלר
* בלטריקס, בבסיס הנתונים SIMBAD לגרמי שמיים אסטרונומיים

| הכוכבים הבהירים בקבוצת אוריון |
| --- |
| 

|  |  |
| --- | --- |
| α (ביטלג'וז) • β (ריג'ל) • γ (בלטריקס) • δ (מינטקה) • ε (אלנילם) • ζ (אלניטק) • ι (נאיר אל-סיף) • κ (סיף) • λ (מייסה) |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 6800163464732705680000
* WorldCat (עם VIAF): 6800163464732705680000

 |
**רולף מקסימיליאן סייורט** (שוודית: **Rolf Maximilian Sievert**; ‏6 במאי 1896 - 3 באוקטובר 1966) היה פרופסור וחוקר בתחום הפיזיקה הרפואית שוודי. הוא תרם רבות לחקר השפעת קרינה מייננת על מערכות ביולוגיות.

חייו
----

סייורט נולד בסטוקהולם, שוודיה לאביו מקס סייורט, תעשיין ממוצא גרמני. הוא כיהן כראש המעבדה לפיזיקה במכון Radiumhemmet שבשוודיה משנת 1924 עד 1937. אחר כך הוא מונה לראש מחלקת פיזיקה של קרינה במכון קרולינסקה. סייורט היה חלוץ בתחום של מדידת מנת קרינה ובשימוש של קרינה לאבחנה וטיפול של סרטן. בשנים המאוחרות של חייו הוא הקדיש את מחקרו לנושא השפעת חשיפות חוזרות למנות קרינה קטנות.

בשנת 1964 סייורט ייסד את האגודה הבינלאומית להגנה מקרינה (IRPA), ואף כיהן כיו"ר האגודה. הוא כיהן גם כיו"ר "הועדה המדעית של האו"ם להשפעת קרינה אטומית". הוא המציא כמה מכשירים לצורך מדידת מנת קרינה; הכי ידוע הוא "תא הסיוורט" (על שמו).

בשנת 1979 בפגישה של הכינוס הכללי על משקלים ומדידות (CPGM) הוחלט לקרוא את יחידת SI למנה אפקטיבית על שמו: סיוורט (Sv).

ראו גם
------

* קרינה מייננת

קישורים חיצוניים
----------------

ויקישיתוף מדיה וקבצים בנושא **רולף סיוורט** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 136276105
* ISNI: 0000 0000 5846 7851
* NDL: 00621476
* NKC: jo2004213792
* NTA: 15604482X
* SELIBR: 382542
* VIAF: 80648714
* WorldCat: viaf-80648714

 |
**מכון המחקר הכל-רוסי "סיגנל"** (ברוסית: **Всероссийский научно-исследовательский институт «Сигнал»** ,**ВНИИ «Сигнал»**) הוא ארגון המחקר הגדול ביותר ברוסיה לפיתוח וייצור כוננים מבוקרים ומערכות אספקת חשמל. ממוקם בעיר קוברוב, מחוז ולדימיר.

המכון הוקם באמצע שנות ה-50 כאשר החל לתכנן מייצבי טנקים. בעשור השני של המאה ה-21, פיתח מכון סיגנל אלקטרוניקה והידראוליקה לאוטומציה של מערכות בקרה ומערכות הנחיה של טנקים, כמו גם כלי ניווט ומערעות למיקום גאוגרפי. מרבית מוצרי המכון משמשים לרקטות, כלי שיט צבאיים ומסוקים, וציוד ניווט המשמש בציוד ללחימה יבשתית. "סיגנל" מקדיש תשומת לב רבה לשיפור כוננים הידראוליים מסוגים שונים, ושותפיה הם כ-90 מכוני מחקר רוסיים, לשכות עיצוב ומפעלים לבניית מכונות.

מערכות ההכוונה והייצוב שנוצרו על ידי צוותי המכון, מערכות הניווט והטופוגרפיה ומערכות אוטומטיות לבקרת כיבוי מצוידות בטנקים וכלי רכב צבאיים לחיל הרגלים, מערכות טילים מרובים נגד מטוסים ונגד טנקים, תותחים, רכבי סיור וכיבוי אש, ספינות קרב ומסוקי קרב לחיל הים.

קישורים חיצוניים
----------------

* 

* אתר האינטרנט הרשמי של מכון המחקר הכל-רוסי "סיגנל" (ברוסית)
**מאיה נאסר** (בערבית: **مايا ناصر**; 30 ביולי 1979 - 26 בספטמבר 2012) היה עיתונאי וכתב סורי שעבד ב-PRESS TV, שירות שידור איראני בשפה האנגלית.

ביוגרפיה
--------

נאסר נולד בסוריה ב-1979. הוא למד מדע המדינה באוניברסיטת קפלן (אנ'). במסגרת עבודתו ב-PRESS TV דיווח ממלחמת האזרחים בסוריה ודיווחיו מחלב הם הבולטים ביותר. נאסר גם דיווח מארצות הברית, לבנון, ירדן, מצרים, ובחריין.

ב-26 בספטמבר 2012, בעודו מדווח אודות הפיצוצים החזקים במפקדת הצבא הסורי בכיכר אומיה, נורה דרך צווארו על ידי צלף מורד ונהרג. חוסיין מורטאדה, ראש לשכת דמשק של PRESS TV, וראש ערוץ הטלוויזיה בשפה הערבית אל-עאלם, נפצע ברגלו. נאסר היה העיתונאי ה-46 שנהרג במהלך מלחמת האזרחים בסוריה.

הערות שוליים
------------

1. ↑  "Press TV correspondent killed in Syrian capital". Press TV. 26 בספטמבר 2012. נבדק ב-26 בספטמבר 2012. `{{cite news}}`:  (עזרה)
2. ↑  "Iranian TV Reporter Killed on Air by Rebel Sniper in Damascus". Al-Manar. 26 בספטמבר 2012. נבדק ב-26 בספטמבר 2012. `{{cite news}}`:  (עזרה)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מאיה נאסר"**.
**שבט העדה** היה שבט הצופים הדתי הראשון בישראל. השבט הוקם בשנת 1929, ובמשך מרבית שנותיו פעל בשכונת שפירא בתל אביב. בתחילת שנות ה-2000, עקב שינויים דמוגרפיים וחברתיים בסביבת הפעילות של השבט, הוא נסגר באופן סופי לפעילות.

ההיסטוריה של השבט
-----------------

### ייסוד השבט

עם ייסודה של תנועת הצופים העבריים בישראל בשנת 1919, החלו לפעול במסגרתה גדודי צופים דתיים שכונו "צופי ציון". בשנת 1929, הקים אשר (אשי) ריבלין, מורה בבית הספר "תחכמוני" בתל אביב את ארגון "זרובבל" שהיה לשבט הדתי הראשון בישראל. כעבור זמן קצר שם השבט שונה ל"שבט העדה". עם הזמן פעילות השבט, כמו גם שמו, שימשו כבסיס להקמת "עדת הצופים הדתיים" הפועלת משנת 1939 כחטיבה במסגרת תנועת "הצופים העבריים".

בתחילת הדרך מרבית החניכים והמדריכים הגיעו מבין הספר "תחכמוני" שריבלין היה ממוריו. בהמשך הרב איסר פרנקל, שכיהן כרב קהילת "ישורון-תחכמוני" והיה אהוד על בני הנוער הפך לרבה הרשמי של השבט ושל עדת הצופים כולה, ומשך גם הוא חניכים ומדריכים לפעילות במקום.

### סגירת השבט

עם השנים הסביבה בה פעל השבט הלכה והשתנתה. בין היתר, בשנות ה-70 בית הספר הממלכתי-דתי "תחכמוני" נסגר לאור ירידה משמעותית בשיעור הילדים ובני הנוער בשכונה שחיפשו חינוך מסוג זה. בהמשך, הפסיק השבט לתפקד כשבט דתי והתנתק מעדת הצופים הדתיים. לבסוף, בראשית שנות ה-2000 הוחלט על סגירה סופית של פעילות "שבט העדה". המבנה ששימש את השבט ממשיך לשמש את תנועת הצופים, ובמקום פועל כיום "שבט איתן" המספק מענה חינוכי לילדיהם של עובדים זרים.

הקמת שבטים חדשים
----------------

לאורך השנים בוגרי השבט לקחו חלק פעיל בהקמת שבטי צופים דתיים נוספים. בשנת 1945 חברו בוגרי שבט העדה לעמנואל מנחם מידב, בוגר שבט משוטטי בכרמל החיפאי, כדי לייסד את שבט משואות בירושלים. בהמשך הוקמו גם השבטים "חורב" (בשכונת יד אליהו) ו"עדת אביב" (בשכונת רמת אביב).

בוגרים בולטים
-------------

* חיים טופול - שחקן, מנחה טלוויזיה, מפיק קולנוע וזמר ישראלי
* טוביה מרגלית - תא"ל בצה"ל, לשעבר קצין חימוש ראשי
* יורם כהן - לשעבר ראש השב"כ

לקריאה נוספת
------------

* אתר למנויים בלבד דוד מלמד, הצופה נאמן לה' ולתורתו, לעמו לארצו ולשפתו, באתר הארץ, 29 באוקטובר 2019
* משה נחמני, המחנך מירושלים, עולם קטן. 10 בנובמבר 2021

גלריית תמונות
-------------

* סמל הנח״ל המוצנח, בבנייה צופית
* חניכי שבט העדה
* שבט העדה - מבנה צופי
* שבט העדה - מחנה קיץ

הערות שוליים
------------

1. ↑  אלישיב רייכנר, ‏צופה אדוק: כיצד הפך עודי בהט למוח וללב של הצופים הדתיים, בעיתון מקור ראשון, 16 בינואר 2022
2. ↑  ויקטוריה קונבסקי, חגיגות 90 שנה ל "עדת הצופים", באתר SchokenGroup, ‏25 בינואר 2019
3. ↑  סרטונים יגאל מוסקו, ‏שבט הצופים שהפך לביתם השני של ילדי העובדים הזרים, באתר ‏מאקו‏‏, ‏15 בספטמבר 2010‏
**רט** או **האי רט** (באנגלית: **Rat Island**) הוא אי קטן בנמל האי סיטי, חלק ממפרץ לונג איילנד בעיר ניו יורק. האי נמצא בחצי הדרך בין האי סיטי לבין האי הארט, ודרומית לאי הי. האי הוא אחד מאיי פלהאם.

האי עשוי מסלע היסוד של גוש מנהטן. בצידו הדרומי של האי מצוי שקע המשמש תעלה דרכה עוגנות סירות באי.

הבעלים הפרטי הראשון של האי היה אנגלי בשם תומאס פל, שרכש אותו ברכישת קרקעות מהאינדיאנים בשנת 1654. האי נשאר בבעלות פרטית עד שהעירייה קנתה אותו בסוף המאה ה -19.

באותם ימים היו שמועות שהאי ישמש כבית החולים לבית חולים לכולרה ויישאר מנותק משאר תושבי העיר. ככל הנראה לא הייתה תוכנית כזאת שכן העירייה מעולם לא בנתה שום דבר על האי, ושרידי בית שנהרס על ידי הוריקן ב-1938.

הבעלים הנוכחי של האי, אלכס שייבלי (במקור משווייץ), קנה את האי הסלעי ב -1976 אלף דולר ב -2011, לאחר שהבעלים הקודם הציב אותו למכירה פומבית. שייבלי הוא תושב העיר הסמוכה איילנד והבית האמיתי שלו הוא ממש ליד האי הפרטי שלו. שייבלי אמר כי "זה כל כך קרוב שאני יכול ללכת לשחות קדימה ואחורה". שיבלי גם הצהיר כי אין לו שום תוכניות לבנות משהו על הרכוש המימי שלו.

בראשית המאה ה-19 הוקם באי בית חולים לצורך בידוד של חולי טיפוס בו שוכנו 40 חולים. שרידי בית החולים עדיין מצויים על האי. האי נעזב בשל שיטפונות שנגרמו על ידי גלי הים בעת סערות.

קישורים חיצוניים
----------------

* מפת לוויין של האי רט

הערות שוליים
------------

1. ↑  Gina Dimuro, ATI, Inside Rat Island, The Only Privately-Owned Island In New York City, ‏5-8-2018

| איי ניו יורק |
| --- |
| 

|  |  |
| --- | --- |
| או תאנט • אליס איילנד • ברוד צ'אנל • גברנרז • הארט • הבלאוזז • הופמן • היי • הנטרז • וורד • טווין • לונג איילנד • ליברטי • מדוז • מיל רוק • מנהטן • נורת' ברד'ר • סאות' ברד'ר • סווינבורן • צ'ימני סוויפס • סטטן איילנד • סיטי • פרולס • קוני איילנד • רוזוולט • רט • רייקרז איילנד • רנדל • שוטרז |  |

 |
**מיכאל "אטה" לאמק** (בגרמנית: **Michael "Ata" Lameck**, נולד ב-15 בספטמבר 1949 באסן שבגרמניה המערבית) הוא כדורגלן עבר גרמני ששיחק בעיקר בבוכום בעמדות המגן השמאלי והקשר השמאלי.

לאמק נחשב לאחד מגדולי שחקני בוכום בכל הזמנים, וממוקם במקום התשיעי בדירוג שיאני ההופעות בבונדסליגה, עם 518 הופעות, כולן במדי בוכום, והשלישי בדירוג שיאני ההופעות במועדון אחד.

קריירת מועדונים
---------------

לאמק החל את הקריירה במועדונים בעירו אסן, תחילה ב-TUS אסן-ווסט ואחר כך בשוורץ-וייס אסן, שם שיחק שלוש עונות, בין השנים 1969 ו-1972. בשנה זו עבר לאמק לבוכום, ושיחק בה במשך 16 עונות רצופות, כולן בליגת הבונדסליגה. לאמק נחשב לאחד השחקנים היציבים ביותר בקבוצה, ולמעט עונתו האחרונה בבוכום, הוא שיחק בכל עונה בשלושים משחקי ליגה לכל הפחות. לאמק מעולם לא שיחק עם הקבוצה במסגרות בינלאומיות, והישג השיא שלו עם המועדון היה הגעה לגמר הגביע הגרמני בעונתו האחרונה בקבוצה, שם הפסידה בוכום 1-0 לאיינטרכט פרנקפורט, כשלאמק מחמיץ את הגמר עקב פציעה.

בשנת 1988 עזב לאמק את בוכום לאחר שצבר 518 הופעות, בהן הבקיע 37 שערים, וחזר לשחק בליגות האזוריות, תחילה בפאדרבורן-נויהאוס ואחר כך בפ.צ. פרייבורגר, עד לפרישתו בשנת 1990.

קריירת אימון
------------

לאמק שימש מאמן-שחקן בשתי הקבוצות האחרונות בהן שיחק, פאדרבורן-נויהאוס ופ.צ. פרייבורגר.

קריירה בינלאומית
----------------

לאמק שיחק בנבחרות גרמניה המערבית הצעירות, ובנבחרת גרמניה המערבית ב', שמטרתה היא להכשיר שחקנים לנבחרת הבכירה, אך מעולם לא שיחק בנבחרת גרמניה המערבית.

קישורים חיצוניים
----------------

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net

הערות שוליים
------------

1. ↑  טבלת שיאני ההופעות בבונדסליגה באתר worldfootball.net
דיון המלווה במצגת
**תוכנה ליצירת מצגות** היא תוכנה המשמשת ליצירה ולהקרנה של אוסף שקפים ממוחשב, המשמש במצגת. הפלט של תוכנת המצגות, הקרוי מצגת שקפים, מוקרן על־גבי מסך של מחשב אישי, כאשר מדובר במצגת לקהל צופים מצומצם, או על־גבי מסך גדול או על קיר, כאשר המצגת מוקרנת בפני קהל צופים גדול. 

קודם לפיתוחן של תוכנות מצגות, יצרו שקופיות או שקפים מפלסטיק שקוף, והוקרנו באמצעות מקרן שקופיות או מטול שקפים (ויוגרף). תוכנת מצגות מאפשרת ליצור את תוכן ההצגה ולעדכנו בדרך פשוטה ומהירה יותר.

התוכנות המשמשות להצגת מצגות מתחלקות ל:

* תוכנה שבה יוצרים כל שקף בנפרד, קובעים את התזמון ואת צורת המעבר בין שקפים.
* תוכנה שלוקחת מספר תמונות דיגיטליות ועושה מהן מצגת, לרוב מצגת וידאו.

בשני סוגי התוכנה ניתן להוסיף למצגת הסברים המוקלטים מראש באחת התוכנות לעיבוד קול, מוזיקת רקע וכן צלילים מתוך מאגר.

גם בתקופה בה המחשבים האישיים עבדו עם מערכת ההפעלה dos, היו מספר תוכנות ליצירת מצגות, כולל תוכנות מתוצרת ישראל שתמכו בעברית ביניהן קלבו PC. התוכנות המובילות באותה תקופה הייתה לוטוס סימפוני על תואמי יבמ, לוטוס ג'אז וקלריס אימפקט במחשבי מקינטוש.

התוכנה הנפוצה ביותר כיום ליצירת מצגות היא PowerPoint של חברת מיקרוסופט. תוכנות נפוצות פחות הן תוכנת המצגות של אופן אופיס, תוכנת המצגות המשולבת בGoogle Docs של גוגל, תוכנת המצגות Lotus Symphony Presentations המהווה חלק מחבילת IBM Lotus Symphony של חברת יבמ, תוכנות אנימציה כמו מקרומדיה פלאש, תוכנות עיבוד תמונה כמו אדובי פוטושופ ותוכנות עריכת סרטים כמו (Premier (Adobe או (MediaStudio (Ulead וכן בתוכנת Keynote של אפל ו־NeoOffice (המקבילה של אופן אופיס) בסביבת מחשבי מקינטוש.

לעיתים קורה שמצגת השקפים, האמורה לשמש כאמצעי עזר למציג, הופכת למטרה. במקום להשקיע בשיפור תוכן המצגת לשם השגת מטרת ההצגה תוך העברת המסר/המידע בצורה הכי טובה, מושקעים זמן רב וכסף רב ב"פירוטכניקה" של המצגת. יותר ויותר גוברת הדעה שהגולם קם על יוצרו.

קישורים חיצוניים
----------------

ויקישיתוף מדיה וקבצים בנושא **תוכנת מצגות** בוויקישיתוף

הערות שוליים
------------

1. ↑  PowerPoint Is Evil
2. ↑  אחת האמירות הראשונות של הרמטכ"ל רב-אלוף דן חלוץ לקציני צה"ל הייתה כנגד השימוש המופרז במצגות ממוחשבות, שלטענתו פוגעות בתהליך החלפת הדעות בין הקצינים, בכך שבמקום לנהל דיון מעמיק, הם בוהים במצגות ופועלים על פי סדר מוגדר מראש ללא מחשבה. עמיר רפפורט, חדל קשקשת במצגת, באתר nrg‏
נערה במדי הנוער הנציונל-סוציאליסטי של דנמרק, קופנהגן, יוני 1941
**הנוער הנציונל-סוציאליסטי של דנמרק** (בדנית: **Danmarks Nationalsocialistiske Ungdom** או בראשי תיבות **NSU**) הייתה תנועת הנוער של מפלגת הפועלים הנציונל-סוציאליסטית של דנמרק. הארגון פעל בין השנים 1932–1945.

היסטוריה
--------

בעקבות חילופי ההנהגה במפלגת הפועלים הנציונל-סוציאליסטית של דנמרק ב-1932, הוחלט על הקמת תנועה נפרדת לנוער מתחת לגיל 18 מטעם המפלגה. באוקטובר של אותה שנה, הקים ראש מטה המפלגה בקופנהגן וילפרד פטרסן את הסניף הראשון של תנועת הנוער. כעבור חודש בלבד התגלע סכסוך בין פטרסן לבין שאר המפלגה. בעוד שהקו המפלגתי היה תמיכה באנטישמיות מתונה, פטרסן דרש אנטישמיות אגרסיבית נוסח גרמניה הנאצית. בעקבות סכסוך זה, פטרסן עזב את המפלגה והקים מפלגה חדשה "המפלגה הסוציאליסטית הדנית". פטרסן השתלט על הסניף של תנועת הנוער בקופנהגן, וסיפח אותו עבור תנועת הנוער של מפלגתו (שנקראה גם כן הנוער הנציונל-סוציאליסטי של דנמרק). במפלגה המקורית החליטו שלא לפתוח סניפים חדשים של התנועה, ובכך לבטל את קיומה למעשה.

ב-1 בספטמבר 1934 החליטה המפלגה הנציונל-סוציאליסטית להקים מחדש את תנועת הנוער. עם זאת, כדי למנוע בלבול בין תנועת הנוער שלה לתנועת הנוער של פטרסן, הוחלט בתחילה לקרוא לתנועה של הנציונל-סוציאליסטים בשם "הנוער הדני". רק ב-1936 שונה השם באופן רשמי ל"הנוער הנציונל-סוציאליסטי של דנמרק". בשנותיו הראשונות, הארגון עסק פחות בהטפה פוליטית ובחינוך צבאי כפי שהיה מקובל בתנועות נוער נאציות אחרות. תחת זאת, עסקו חניכי הארגון בעיקר בפעילויות ספורטיביות וקבוצתיות. ב-1939 מונה כריסטיאן פרדריק פון שאלבורג למנהיג התנועה, ותחת הנהגתו היא הפכה לאגרסיבית יותר. החניכים שמעו הטפות פוליטיות מדי יום, ועברו הכנה להפוך ללוחמים בשירות דנמרק.

בעקבות הכיבוש הגרמני של דנמרק ב-1940, זכה הארגון למימון נדיב. בעקבות הכיבוש החל הארגון גם בהטפה לנוער הדני להתגייס לוורמאכט ולוואפן אס אס כדי להילחם לצד הגרמנים בחזית המזרחית. התנועה פורקה יחד עם שאר המפלגה לאחר סיום המלחמה.

קישורים חיצוניים
----------------

* Danskere i Tysk Tjeneste – Nationalsocialistisk Ungdom
המשמרות צועדים בברצלונה במאי 1937, לאחר דיכוי מרד POUM
**משמרות ההסתערות** (בספרדית: **Guardia de Asalto** או, בקיצור **Asaltos**) היה כוח אכיפת חוק בתקופת הרפובליקה הספרדית השנייה (1931–1939) ופעל ככוח ז'נדרמריה עירונית כחולת-מדים נאמנה לשלטון מעמד הפועלים בעת מלחמת האזרחים בספרד, בניגוד למשמר האזרחי (Guardia Civil) ירוק-המדים שפעל במרחב הכפרי שנשלט על ידי בעלי אחוזות עשירים שרבים מחבריו ערקו לשורות הפשיסטים. עם פרוץ מלחמת האזרחים מנה הכוח 18,000 איש, בסופה כ-5,000 מהם ערקו לצידו של פרנקו.

היסטוריה ותפקוד
---------------

הכוח נוצר על ידי ממשלת הרפוליקה ככוח שמירת סדר בערים והתבסס על בני מעמד הפועלים (בברצלונה למשל גויסו רוב חבריו מקרב אנשי המפלגה הקומוניסטית PSUC). זאת כיוון שהשלטון לא יכל לסמוך על חברי המשמר האזרחי שהיו בעלי נאמנות לבעלי האדמות העשירים. בתחילה נוצרו בערים פלוגות משמר חמושות (Compañías de Vanguardia) ובשנת 1932 אוגדו לכוח ארצי בשם "חיל ביטחון והסתערות" (Cuerpo de Seguridad y Asalto). 

במלחמה בלט הכוח בדיכוי מרד הצבא בברצלונה ובהגנה על מדריד מפני הפשיסטים. ב-3 במאי 1937 הועסקו אנשי המשמרות בהשתלטות על מרכזת הטלפונים של ברצלונה שהוחזקה על ידי חברי תנועת CNT האנרכיסטים ובהמשך השבוע נלחמו בקרבות הרחוב שהתחוללו בעיר, לצד PSUC במיליציות של האנרכיסטים ותנועת POUM הטרוצקיסטית. ביוני רדפו אנשי המשמרות אלפים מחברי תנועת POUM שהוצאה מחוץ לחוק, כולל מתנדבים זרים וראש התנועה, אנדראו נין שעונה ונרצח.

לקריאה נוספת
------------

* ג'ורג' אורוול, **מחווה לקטלוניה**, ספרית אפקים, עם עובד, 2012

קישורים חיצוניים
----------------

ויקישיתוף מדיה וקבצים בנושא **משמרות ההסתערות** בוויקישיתוף
* אתר ספרדי המוקדש לכוח (בספרדית)
* אתר של נכד מייסד הכוח המוקדש להיסטוריה שלו ולספר אודותיו (בספרדית)

הערות שוליים
------------

1. ↑  ג'ורג' אורוול, מחווה לקטלוניה, עמ' 133,105
2. ↑  המושג באתר הלקסיקון הקומוניסטי ספרטקוס
**שטפי למקה** (בגרמנית: **Steffi Lemke**; נולדה ב-19 בינואר 1968) היא פוליטיקאית גרמנייה ממפלגת הירוקים המשמשת כשרה לאיכות הסביבה, שמירת הטבע, הבטיחות הגרעינית והגנת הצרכן של גרמניה מאז 8 בדצמבר 2021.

ביוגרפיה
--------

למקה נולדה בדסאו ב-19 בינואר 1968. לאחר שלמדה בבית ספר תיכון בדסאו, למדה מדעי החקלאות באוניברסיטת הומבולדט של ברלין, וסיימה ב-1993 תואר בהנדסה חקלאית. היא הייתה בין מקימי מפלגת הירוקים ב-1989. ב-1994 נבחרה לבונדסטאג והייתה חברה בוועדת המזון והחקלאות. ב-2002 פרשה מהחברות בבונדסטאג והפכה לכמנכ"לית מפלגת הירוקים. ב-2013 היא נבחרה מחדש לבונדסטאג והייתה חברה בוועדה לאיכות הסביבה, שימור הטבע ובטיחות גרעינית. ב-8 בדצמבר 2021 היא מונתה לשרה לאיכות הסביבה, שמירת הטבע, הבטיחות הגרעינית והגנת הצרכן בממשלת גרמניה ה-24.

קישורים חיצוניים
----------------

ויקישיתוף מדיה וקבצים בנושא **שטפי למקה** בוויקישיתוף
* 

* אתר האינטרנט הרשמי של שטפי למקה (בגרמנית)
* שטפי למקה, ברשת החברתית פייסבוק

* שטפי למקה, ברשת החברתית טוויטר

* שטפי למקה, ברשת החברתית אינסטגרם

|  |  |
| --- | --- |
| בקרת זהויות עריכת הנתון בוויקינתונים | 
* GND: 142352594
* VIAF: 136807050
* WorldCat: viaf-136807050

 |
**רחמים שלום** (נולד ב-20 בספטמבר 1957) היה כדורגלן, ששיחק בעמדות החלוץ והקישור ההתקפי ומאמן ישראלי. שלום זוהה בעיקר כקפטן קבוצת מכבי רמת עמידר, בה שיחק שנים רבות, היה קפטן ואחד מכוכבי הקבוצה מ-1980 ועד 1991 ובהמשך אף אימן אותה.

קריירה
------

רחמים שלום גדל במחלקת הנוער של הפועל רעננה והמשיך לשחק בקבוצת הבוגרים, ב-1977 החל לשחק בבית"ר ירושלים, ב-1978 החל לשחק עבור הפועל יהוד ושנה לאחר מכן עבר למכבי הרצליה ולאחר כשנה נוספת החל לשחק במכבי רמת עמידר שם הפך קפטן הקבוצה ושיחק עד פרישתו.

במהלך שירותו הצבאי כיכב שלום בקבוצת הנח"ל שהביסה קבוצות רבות במהלך אליפות צה"ל, במשחק מול נבחרת מרכז תובלה הבקיע, שלום שלושער וכך סיימה נבחרת מרכז תובלה את מקומה בתחרות בתוצאה 4–0.
בעקבות ביצועיו בנבחרת הנח"ל הפך שלום למבוקש בקרב קבוצות הליגה הלאומית

באפריל 1979 העשיר שלום את מאזן קבוצתו בשתי נקודות ליגה חשובות, שהבטיחו סופית את מקומה של הפועל יהוד בליגה הלאומית כאשר הבקיע את שער הניצחון במשחק מול הפועל תל אביב.

ב-1991 החל שלום לאמן את מכבי רמת עמידר ובהמשך את הפועל הרצליה, הפועל כפר קאסם ואת בית"ר רמת גן, אותה העלה לליגה ב' (כדורגל).

לאחר הפרישה
-----------

לאחר פרישתו מעולם הכדורגל כיהן כמנהל לוגיסטיקה ואחזקה בעיריית רמת גן ובינואר 2019 הפך חבר מועצת עיריית רעננה המכהן כמשנה לראש העיר וכממונה על פיתוח השכונות בעיריית רעננה.

הערות שוליים
------------

1. ↑  נבחרת הנח"ל "הובילה" מרכז ההובלה לתבוסה - 0:4, דבר, 28 באפריל 1977
2. ↑  א. טבק, עסקאות בשני מיליוני ל"י צפויות הקיץ ב"שוק" של הלאומית והארצית, מעריב, 11 במאי 1977
3. ↑  השער שכבש רחמים שלום זיכה אותו ב-3,400 ל"י, מעריב, 29 באפריל 1979
4. ↑  עובר ושב, חדשות, 23 ביולי 1991
5. ↑  רחמים שלום מונה למשנה לראש העירייה, באתר צומת השרון רעננה, ‏8 ביולי 2020
**משמרת ישוע** היא המשמרת התשיעית מבין עשרים וארבע משמרות כהונה שסידרו דוד המלך וצדוק הכהן על פי גורל בתקופה שקודם בניית בית המקדש הראשון. בשנת מותו של דוד המלך, לפני חג השבועות שנת ב'תתקכ"ה (היינו 836- לפניה"ס).

משמרת זו מוזכרת בתנ"ך בספר דברי הימים יחד עם קביעת המשמרות; "וַיֵּצֵא הַגּוֹרָל..לְיֵשׁוּעַ הַתְּשִׁעִי" (דברי הימים א כד ז).

מוצא המשמרת
-----------

לפי פרשנות המלבי"ם, מוצא משמרת ישוע היה מבני איתמר הכהן (ולא מבני אלעזר בן אהרן).

אחר חורבן בית שני
-----------------

לפי דעתו של החוקר שמואל קליין, בעקבות חורבן בית שני עברו כל העשרים וארבע משמרות -ומשמרת ישוע בתוכן- לעיירות הגליל -הן בגליל העליון והן בגליל התחתון. בכך, בני משמרת ישוע התיישבו בארבל אשר בגליל התחתון.

רבי אלעזר הקליר מקונן על המצב המדוכא כתוצאת חורבן בית המקדש וביטול משמרה זו מעבודתה במקדש באומרו;

> 
> טומאתה החניפה תבל
> 
> 
> ונעלה, רב החובל
> 
> 
> וענן אבק רגליו כאבל
> 
> 
> ואין מתכרבל בכהני ארבל
> 
> 
> 
> — קינות לרבי אלעזר הקליר
>

בסדר משניות לזכר המשמרות
------------------------

היה מנהג קדום בארץ ישראל - ולפחות עד שנת ד'תשצ"ד, להזכיר את המשמרות בכל יום שבת ולומר פיוטים, כמו "איזו היא המשמרת -משמרת פלוני- הרחמן ישיב את המשמרת למקומה במהרה בימינו אמן". וכן מצאו בגניזת מצרים שם משמרה מסוימת כתוב לפני כל פרק של העשרים וארבע משניות של מסכת שבת, כי נהגו ללמודו באותה השבת, בכך יוצא פרק **רבי עקיבא** לפרקו של משמרת ישוע.

בני המשמרות
-----------

יש משערים כי התנא נתאי הארבלי היה כהן מבני משמרת ישוע[דרוש מקור]. ואילו בתקופת הגאונים נזכר כהן אחד מבני משמרת ישוע בארבל; "נקבר **חזקיה ראש גולה מבבל** ב"גבעת ארבל" אשר **לישוע בן נשרף הכהן**.

קריאה נוספת
-----------

* טוביה כהנא, 'הכהנים למשמרותיהם ולמקומות התיישבותם', בתוך: תרביץ מח, עמ' 29-9.

הערות שוליים
------------

1. ↑  ספר דברי הימים א', פרק כ"ד, פסוק ג'
2. ↑  רש"י לספר מלכים א ג:ז
3. ↑  "שהוציאו א' מבני אלעזר וא' מבני איתמר עד המשמר הי"ז ולמעלה שהיו כולם מאלעזר.." -פירוש המלבי"ם לספר דברי הימים א כד, ו
4. ↑  ספר "ארץ הגליל", דף ס"ה
5. ↑  ספר "ארץ הגליל", שמואל קליין, דף סו. מנחם זולאי, ידיעות המכון לחקר השירה העברית, כרך חמישי עמוד קיא.
6. ↑  "אורות חיים", א. ולנר דף רי"ד צוטט מביטאון תרביץ כרך מ"ב ומ"ג (תשל"ג-ל"ד) כתבה מאת א. אורבאך
7. ↑  (ויש גרסה "נשרף בן ישוע" במזרח העיר)-ספר "ארץ הגליל" דף קכ"ד מציין ל'מאמרים שונים' (ש. קליין), דף יט

| כ"ד משמרות כהונה שהיו בבית המקדש |
| --- |
| 

|  |
| --- |
| משמרת יהויריב • משמרת ידעיה • משמרת חרם • משמרת שערים • משמרת מלכיה • משמרת מימן • משמרת הקוץ • משמרת אביה • משמרת ישוע • משמרת שכניהו • משמרת אלישיב • משמרת יקים • משמרת חפה • משמרת ישבאב • משמרת בילגה • משמרת אמר • משמרת חזיר • משמרת הפצץ • משמרת פתחיה • משמרת יחזקאל • משמרת יכין • משמרת גמול • משמרת דליהו • משמרת מעזיהו |

 |
**דיוויזיית המילואים ה-75** (בגרמנית: **75. Reserve-Division**) הייתה דיוויזיה של צבא הקיסרות הגרמנית. הדיוויזיה לחמה במלחמת העולם הראשונה, ופורקה עם סיומה.

היסטוריה
--------

הדיוויזיה הוקמה בסוף דצמבר 1914 ואורגנה במהלך החודש הבא, ובתחילת פברואר 1915 נשלחה לחזית. היא הייתה חלק מהגל הגדול השני של דיוויזיות חדשות שנוצרו בתחילת מלחמת העולם הראשונה.  הדיוויזיה הייתה בתחילה חלק מקורפוס המילואים ה-38, וגויסה בעיקר באזור הגיוס של הקורפוס ה-14 (הדוכסות הגדולה של באדן) ובאזור הגיוס של הקורפוס ה-11 (הסן-קאסל, ולדק ומדינות תורינגיה).

הדיוויזיה לחמה בתחילה בחזית המזרחית וטבילת האש שלה הייתה בקרב השני על האגמים המזוריים. היא נלחמה לאורך הנארב ביולי ובאוגוסט 1915 והשתתפה בכיבוש גרודנה ובקרב וילנה. מאוקטובר 1915 עד אוגוסט 1916, הדיוויזיה נשארה במלחמת עמדות ולאחר מכן לחמה בקובל. לאחר מכן, היא חזרה למלחמת חפירות עד סוף יוני 1917. לאחר מכן הדיוויזיה לחמה נגד מתקפת קרנסקי הרוסית והייתה חלק מהארמייה השמינית בפיקודו של אוסקר פון הוטייה בקרב על ריגה בספטמבר 1917. בדצמבר 1917 הועברה הדיוויזיה לחזית המערבית ונכנסה לקו שמצפון לאילט, מעל ה- Chemin des Dames. היא השתתפה במתקפת האביב הגרמנית של 1918, ונלחמה בקרב השלישי על האן. לאחר מכן היא לחמה נגד מתקפת מאה הימים של בעלות הברית, וסיימה את המלחמה במגננה נגד מתקפת מז-ארגון. המודיעין של בעלות הברית דירג את הדיוויזיה כדרג ג'.  הדיוויזיה פורקה בשנת 1919 במהלך פירוז הצבא הגרמני לאחר מלחמת העולם הראשונה.

מפקדים
------

* מקס פון זיידביץ (20 בדצמבר 1914 – 12 באפריל 1916)
* ארנסט פון הפנר (13 באפריל – 11 בנובמבר 1916)
* ארתור פון אייזנהרט-רותה (12 בנובמבר 1916 – ינואר 1919)

לקריאה נוספת
------------

* Ruhmeshalle unserer Alten Armee. Herausgegeben auf Grund amtlichen Materials des Reichsarchivs, Militär-Verlag, Berlin 1927, S. 66, 113–114.

הערות שוליים
------------

1. 1 2  75. Reserve-Division (Chronik 1914-1918)
2. ↑  This wave also included the 8th Bavarian Reserve Division. Between the first wave (42nd through 54th Reserve Divisions and 6th Bavarian Reserve Division), several other divisions were formed on ad hoc basis, mostly taking the name of their commander or place of formation, but these were not part of a planned formal wave of new divisions.
3. ↑  *Histories of Two Hundred and Fifty-One Divisions of the German Army which Participated in the War (1914-1918), compiled from records of Intelligence section of the General Staff, American Expeditionary Forces, at General Headquarters, Chaumont, France 1919* (1920), pp. 525-527.
**פריץ שרוויץ** (בגרמנית: **Fritz Scherwitz** וגם **אלקה** ואו **אליאס שרוויץ**) היה שוטר יהודי אשר שימש בתקופת מלחמת העולם השנייה כמנהל מחנה עבודות הכפייה "לנטה" של היהודים בריגה, בדרגת קצין זוטר בס"ס.

חייו
----

שרוויץ נולד בשנת 1903 בשיאולאי שבליטא. בשנת 1919 הצטרף לפרייקורפס הגרמנים שפעלו בליטא ובמזרח פרוסיה. בשנת 1925 עבר לברלין שם הסתובב ביחד עם רבים אחרים מחוסר עבודה או כפועל יומי.

ב-1 בנובמבר 1933 הצטרף לס"ס. עם פרוץ המלחמה בשנת 1939 הוצב כשוטר בריגה. בשנת 1942 שימש כמנהל מחנה עבודות כפייה ליהודים מטעם הס"ד. מחנה העבודה לנטה שניהל, היה מפעל טקסטיל שייצר מוצרי יוקרה כפרוות, והועסקו בו כ-1000 יהודים שהתגוררו במתחם המפעל מחוץ לגיטו ריגה. שרוויץ נחשב כמי שפועליו היהודים זכו מלבד לחייהם גם ליחס הוגן ותנאי מחיה סבירים, תוך שהוא מפיק ככל הנראה מעבודתם גם טובות הנאה עבור עצמו. בשנת 1943 הועלה לדרגת אונטרשטורמפיהרר (סגן) בס"ס. מחליפו בתפקיד מפקד המפעל היה אדוארד רושמן.

בשנת 1944 עם פירוק מחנה העבודה נמלט שרוויץ מערבה ומשנשבה בידי הכוחות האמריקנים הושם במעצר שם הציג את עצמו כיהודי נרדף, וסייע לאמריקנים בחשיפת אנשי ס"ס לשעבר.
בשנת 1946 מונה כאחראי מטעם אחד ממחוזות בוואריה לשמש כנאמן עבור רכוש יהודי שנבזז, לאתר את בעליו החוקיים מקרב הניצולים או קרוביהם ולהשיבו להם.

בשנת 1948 נעצר שרוויץ והואשם כי בעת ששימש כאיש ס"ס עסק ברצח יהודים. בשנת 1949 הורשע ברצח של שלושה מאסיריו היהודים, ונידון לשש שנות מאסר.
בשנת 1954 שוחרר ממאסרו והמשיך לטעון לחפותו אך כל מאמציו לזכות ברהביליטציה נכשלו. שרוויץ נפטר בשנת 1962 במינכן.

קישורים חיצוניים
----------------

אודות פריץ שרוויץ (באנגלית)

הערות שוליים
------------

1. ↑  כך על פי טענתו. החוקרת אניטה קוגלר אשר חקרה ותיעדה בהרחבה את פרשת חייו של שרוויץ בספרה, 
 (Anita Kugler: Scherwitz, der jüdische SS-Offizier. Köln 2004) טוענת כי למרות טענותיו עובדה זו מעולם לא הוכחה

|  |  |
| --- | --- |
| בקרת זהויות עריכת הנתון בוויקינתונים | 
* GND: 129416479
* VIAF: 70008136
* WorldCat: viaf-70008136

 |
**דיוויזיית המילואים ה-10** (בגרמנית: **10. Reserve-Division**) הייתה דיוויזיה של צבא הקיסרות הגרמנית. הדיוויזיה לחמה במלחמת העולם הראשונה, ופורקה עם סיומה.

היסטוריה
--------

הדיוויזיה הוקמה עם פרוץ מלחמת העולם הראשונה, והיא לחמה בחזית המערבית, כחלק מקורפוס המילואים ה-5, שהיה חלק מהארמייה החמישית. הדיוויזיה נטלה חלק בקרבות במערכה על הגבולות, לרבות קרב הארדנים. בשנת 1916 היא השתתפה בקרב ורדן, ולאחר מכן לחמה בקרב על הסום, ובשנת 1917 היא לחמה בקרב השני על האן. בשנת 1918 השתתפה הדיוויזיה במתקפת האביב הגרמנית, ובכלל זה לחמה בקרב השלישי על האן ובקרב השני על המארן, ולאחר מכן השתתפה בלחימה כנגד מתקפת מאה הימים של מדינות ההסכמה. לאחר המלחמה חזרה הדיוויזיה לגרמניה, וב-6 בינואר 1919 פורקה הדיוויזיה.

מפקדים
------

* הרמן פון ורטנברג (2 באוגוסט 1914 – 28 ביוני 1915)
* מקס פון בארפלדט (29 ביוני 1915 – 2 באפריל 1916)
* ויקטור דלמר (3 באפריל 1916 – 6 בינואר 1919)

לקריאה נוספת
------------

* Ruhmeshalle unserer Alten Armee. Herausgegeben auf Grund amtlichen Materials des Reichsarchivs, Militär-Verlag, Berlin 1927, S. 66, 113–114.
פירוש נוסף ערך זה עוסק במונח רפואי. אם התכוונתם למשמעות אחרת, ראו פריקה (פירושונים).

צילום רנטגן של כתף פרוקה
**פריקה** (באנגלית: dislocation) של מפרק היא מצב של מנח לא תקין של עצמות מפרק כלשהו. פריקה מתרחשת בדרך כלל עקב טראומה גופנית. במהלך פריקה כמעט ותמיד נפגעות רצועות המפרק האמורות לשמר את עצמות המפרק במנח התקין.

המונח "**תת פריקה**" (subluxation), מתאר פריקה חלקית של המפרק. כאשר נפגעות רק רצועות המפרק ללא פגיעה במנח עצמות המפרק מתואר המצב כנקע.

שכיחות
------

על אף שפריקה יכולה להתרחש בכל מפרק בגוף, האזורים הנפוצים ביותר בה מתרחשת התופעה הם:

* כתפיים (פריקת כתף).
* אצבעות (אין לבלבל עם פכירת אצבעות).
* ברכיים.
* שורשי כף היד.
* מרפקים (סביר שיקרה בעת שבר).

דרכי טיפול
----------

לאחר פריקה ייתכן שחזור (השבת עצמות המפרק למנח תקין) ספונטני של המפרק. במקרה שהשחזור אינו ספונטני, יערך שחזור על ידי אורתופד או אדם אחר שעבר הכשרה מתאימה. השחזור יכול להיערך תחת השפעת תרופות בשביל השרירים או בלעדיהן. לאחר השחזור נשמר המפרק על ידי אביזר מקבע או מתלה ומתחיל טיפול פיזיותרפי הדרגתי להשבת יכולת התנועה במפרק ולחיזוק השרירים המייצבים סביבו.
במידה והטיפולים אינם מצליחים, מנסים להחזיר את המפרק למצבו על ידי עריכת ניתוח, בו לרוב נחתכים מספר גידים על מנת להקל על תנועת המפרק או על ידי הוספת חומר מילוי סחוסי, המתנגד לתנועת המפרק ואשר מגביל את חופש התנועה והשחרור שלו.

כאשר הפריקה מתרחשת במפרקים דקים ורגישים יותר בגוף (אצבעות למשל), לאחר הטיפול חובשים רצועה אלסטית לתקופה מסוימת. הרצועה שומרת על המפרק במקומו ועוזרת לשרירים ולגידים לתמוך בעצם הפגועה.
הסיכויים להישנות המקרה במפרק בעל עבר של פריקה גבוהים יותר.

ראו גם
------

* נקע מולד של מפרק הירך

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **פריקה** |

* פריקה של מפרק הירך אצל תינוקות
* פריקה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557963905171
* BnF: cb11992212r (data)
* GND: 4063133-3
* LCCN: sh85038438
* NDL: 00561244
* NKC: ph405065

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
תיבת אוילר עם צלעות *a*,*b*,*c* ואלכסוני פאות *d*,*e*,*f*.
במתמטיקה, **תיבת אוילר**, שנקראת על שם לאונרד אוילר, היא תיבה אשר לכל צלעותיה ואלכסוני הפאות שלה יש אורכים שהם מספרים טבעיים. **תיבת אוילר פרימיטיבית** היא תיבת אוילר שכל האורכים של צלעותיה זרים זה לזה.

הגדרה
-----

ההגדרה של תיבת אוילר במונחים גאומטריים היא (בהתאם למשפט פיתגורס) שקולה לפתרון של מערכת המשוואות הדיופנטיות הבאות:

{\displaystyle {\begin{cases}a^{2}+b^{2}=d^{2}\\a^{2}+c^{2}=e^{2}\\b^{2}+c^{2}=f^{2}\end{cases}}}

כאשר *a*,*b*,*c* הם צלעות התיבה ו-*d*, *e*, *f* הם אלכסוני הפאות. אוילר מצא לפחות שני פתרונות פרמטריים, אך הם לא מרכיבים את כל הפתרונות האפשריים.

נוסחה יוצרת
-----------

ניתן לייצר מספר אינסופי של תיבות אוילר בעזרת הנוסחה הפרמטרית הבאה, הודות לאוילר. תהי (*u*,*v*,*w*) שלשה פיתגורית (כלומר *u*,*v*,*w* טבעיים ומקיימים 
{\displaystyle u^{2}+v^{2}=w^{2}}). אז הביטוי הבא לצלעות התיבה:

{\displaystyle a=u|4v^{2}-w^{2}|,\quad b=v|4u^{2}-w^{2}|,\quad c=4uvw}

נותן אלכסוני פאות:

{\displaystyle d=w^{3},\quad e=u(4v^{2}+w^{2}),\quad f=v(4u^{2}+w^{2}).}

דוגמאות
-------

לתיבת אוילר הקטנה ביותר, שנמצאה על ידי Paul Halcke ב-1719, יש צלעות (44,117,240) = (*a*,*b*,*c*) ואלכסוני פאות (125,244,267) = (*d*,*e*,*f*).

תיבה מושלמת
-----------

תיבת אוילר עם אלכסון מרחבי g.
תיבת אוילר תיקרא **תיבה מושלמת** אם גם לאלכסון המרחבי שלה יש אורך טבעי. במילים אחרות, המשוואה הבאה נוספת למערכת המשוואות הדיופנטיות שמגדירות תיבת אוילר:

{\displaystyle a^{2}+b^{2}+c^{2}=g^{2},}

כאשר *g* הוא אורך האלכסון המרחבי. נכון למאי 2015, לא נמצאה שום דוגמה לתיבה מושלמת, אך גם לא הוכיחו שתיבות מושלמות לא קיימות.

קישורים חיצוניים
----------------

* תיבת אוילר, באתר MathWorld (באנגלית)
|  |
| --- |
|  |
|  |
|  |
|  |

**אלניטק** (בכתיב לועזי: **Alnitak**) או **ζ באוריון** הוא הכוכב החמישי בבהירותו בקבוצת הכוכבים אוריון והוא אחד הכוכבים הבהירים בשמים. אלניטק הוא הכוכב המזרחי ב"חגורת אוריון", ממזרח לאלנילם. פרוש שמו של הכוכב בערבית (النطاق אנ-ניטאק) הוא "החגורה" בהתאמה למיקומו בחגורה של אוריון. הכוכב נמצא בין שתי ערפיליות - מצפון מזרח לו נמצאת ערפילית הפליטה NGC 2024 (נקראת גם ערפילית הלהבה) ומדרום לו נמצאת ערפילית ראש הסוס (IC 434).

תכונות
------

אלניטק הוא למעשה מערכת של שלושה כוכבים במרחק של כ-800 שנות אור ומורכבת מזוג כוכבים כחולים מסיווג ספקטרלי O (אלניטק Aa ו-Ab) המקיפים זה את זה במרחק של 11 יחידות אסטרונומיות ומכוכב נוסף מסיווג ספקטרלי B (אלניטק B) המקיף את השניים במרחק של כ-680 יחידות אסטרונומיות ובזמן הקפה של לפחות 1,500 שנים.

בקרבה לשלושת הכוכבים ניתן להבחין באמצעות טלסקופ בכוכב רביעי עם בהירות מדרגה 9. ככל הנראה כוכב זה אינו קשור לשלושת כוכבי המערכת.

### תכונות אלניטק Aa

השוואה בין אלניטק Aa (מימין) ובין השמש
אלניטק Aa הוא על-ענק כחול מסיווג ספקטרלי O9.5 Iab והוא הכוכב הבהיר ביותר מטיפוס O, בהירות נראיתו הנראית היא מדרגה 1.74. מסתו כ-28 מסות שמש ורדיוסו פי 20 מרדיוס השמש. עוצמת הארתו גדולה פי יותר מ-10,000 מזו של השמש באור נראה ויותר מפי 100,000 אם כוללים את הקרינה העל-סגולה הנפלטת ממנו כתוצאה מהטמפרטורה הגבוהה במיוחד - כ-31,000 קלווין. בנוסף לקרינה זו, פולט אלניטק גם קרינת X, אך מקור קרינה זו לא יכול להיות תרמי. ייתכן שהמקור הוא ענני גז לוהט הנפלטים מאלניטק במהירות שמגיעה ל-2,000 ק"מ בשנייה, שכן התנגשויות של עננים כאלו זה בזה יכולות ליצור קרינת X. גילו של הכוכב כ-6 מיליון שנים והוא כבר יצא מן הסדרה הראשית לאחר שכילה את המימן שבליבתו והוא בדרך להפוך לעל-ענק אדום ולאחר מכן להתפוצץ בסופרנובה ולסיים את חייו ככוכב נייטרונים.

### תכונות אלניטק Ab

אלניטק Ab התגלה רק בשנת 1998 שכן בהירותו הנראית היא רק מדרגה 4 וקרבתו לאלניטק Aa הבהיר בהרבה מקשה על הצפייה בו. זהו כוכב מסיווג ספקטרלי O8 או קרוב לו. רדיוסו אינו ידוע בוודאות, אך ככל הנראה מדובר בכוכב הסדרה הראשית עם מסה של כ-23 מסות שמש ורדיוס פי 5–6 מרדיוס השמש. ככל הנראה הוא קורן פי 1,300 מהשמש בתחום הנראה ופי יותר מ-20,000 מהשמש בתוספת התחום העל-סגול.

### תכונות אלניטק B

אלניטק B הוא ענק כחול מסיווג ספקטרלי B2 III הנמצא כ-3 שניות קשת מהזוג אלניטק Aa \ Ab. מסתו כ-14 מסות שמש ורדיוסו פי 8 מהשמש. אלניטק B פחות חם משני שכניו - כ-24,000 קלווין בלבד, כך שאף על פי שקרינתו בתחום הנראה דומה לשל אלניטק Ab - פי 1,100 מהשמש, בתחום העל-סגול הוא פולט רק כמחצית הקרינה ועוצמת הארתו הכוללת היא פי 10,000 משל השמש. הכוכב נמצא בשלבי יציאה מהסדרה הראשית תוך התנפחות והתקררות בתהליך דומה לשל אלניטק Aa, אך בשל המסה הנמוכה יותר תהליך זה איטי בהרבה.

קישורים חיצוניים
----------------

ויקישיתוף מדיה וקבצים בנושא **אלניטק** בוויקישיתוף
* אלניטק באתר של ג'ים קלר
* אלניטק בכוכבים גדולים
* אלניטק ב-Solstation
* אלניטק, בבסיס הנתונים SIMBAD לגרמי שמיים אסטרונומיים

הערות שוליים
------------

1. ↑  Make a Star Finder, NASA Space Place (באנגלית)

| הכוכבים הבהירים בקבוצת אוריון |
| --- |
| 

|  |  |
| --- | --- |
| α (ביטלג'וז) • β (ריג'ל) • γ (בלטריקס) • δ (מינטקה) • ε (אלנילם) • ζ (אלניטק) • ι (נאיר אל-סיף) • κ (סיף) • λ (מייסה) |  |

 |
**המינהל לפיקוח טריטוריאלי** (בצרפתית: **Direction de la Surveillance du Territoire**; ‏בראשי תיבות: **DST**) היה מחלקה במשטרה הלאומית הצרפתית שעסקה במודיעין פנים, סיכול ריגול, מאבק בטרור וביטחון פנים. 

למעשה היה זה שירות הביטחון הצרפתי בין השנים 1944–2008 עד שפורק על ידי נשיא צרפת ניקולא סרקוזי ביוני 2008 והוחלף על ידי DCRI (המינהל המרכזי למודיעין פנימי) שבשנת 2014 הפך ל-DGSI. 

מטה הארגון היה ברחוב נלאטון 7 בפריז.

בשנות ה-80 הוקמה המחלקה לביטחון כלכלי ולהגנת הנכסים הלאומיים שעסקה באבטחת הטכנולוגיה הצרפתית, התעשיות הביטחוניות במדינה, תעשיות הרכב, התקשורת ותעשיית הרוקחות. במובנים רבים הייתה זו המקבילה הצרפתית לשירות הביטחון הכלכלי, של שירות הביטחון הפדרלי הרוסי.

משימות ומבצעים ידועים
---------------------

יכולתו של הארגון להוות כחומה בצורה לאיומים חיצוניים הועמדה במבחן במהלך מלחמת העצמאות של אלג'יריה (1954–1962) כאשר נאבק ב-ORAF – הארגון להתנגדות צרפתית-אלג'ירית.

ב-3 בדצמבר 1973 סוכני DST התחזו לשרברבים ונתפסו כשהם מנסים להתקין מכשירי ציתות במשרדי העיתון Canard Enchaine, השערורייה שפרצה בעקבות המקרה הביאה להתפטרותו המאולצת של שר הפנים הצרפתי, ריימון מרסלין.

אחת מהמשימות המוצלחות ביותר שלו הייתה גיוסו של קצין ביון רוסי בכיר בתקופת המלחמה הקרה, קצין מודיעין מההירארכיה של הקג"ב או הגר"ו (המודיעין הצבאי), הקצין העריק סיפק לצרפתים מידע רב ערך לפני שנעצר בתחילת שנות ה-80 והוצא להורג.

ראשי DST
--------

* רוז'ר ויבו (1944–1959)
* גבריאל ארו (1959–1961)
* דניאל דוסטן (1961–1964)
* טוני רושה (1964–1967)
* ז'אן רוצ'ה (1967–1972)
* אנרי ביאר (1972–1974)
* ז'אק שרטרון (1974–1975)
* מרסל שאלה (1975–1982)
* איווס בונה (1982–1985)
* רמי פוטרה (1985–1986)
* ברנאר ז'ראר (1986–1990)
* ז'אק פורנה (1990–1993)
* פיליפ פראן (1993–1997)
* ז'אן-ז'אק פסקל (1997–2002)
* פייר דה בוסקה דה פלוריאן (2002–2007)
* ברנאר סקווארצ'יני (2007–2008)

ראו גם
------

* DGSI - שירות ביטחון הפנים הצרפתי כיום
* DGSE - סוכנות הביון הצרפתית
* SDECE - סוכנות הביון הצרפתית בתקופת המלחמה הקרה

קישורים חיצוניים
----------------

ויקישיתוף מדיה וקבצים בנושא **DST** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007597127505171
* BnF: cb119740050 (data)
* ISNI: 0000 0001 1882 0849
* LCCN: n85191938
* SUDOC: 027768430
* VIAF: 136110211
* WorldCat: lccn-n85191938

 |
בית הכנסת בעיר טרנצ'ין
בית הכנסת במלצ'קי
**נתיב המורשת היהודית בסלובקיה** (אנגלית: Slovak Jewish Heritage Route, סלובקית: Slovenská cesta židovkého kultúrneho dedičstva) הוא אוסף של 24 אתרי מורשת יהודית ברחבי סלובקיה. הם נבחרו מתוך כמאה בתי כנסת, קרוב ל-700 בתי קברות, מיקוואות, מבני ציבור של הקהילה ואתרי הנצחה לשואה הפזורים ברחבי המדינה.

בשנת 2001 הוחל באיסוף נתונים ויצירת מאגר נתונים בפרויקט שנקרא Synagoga Slovaca. האתרים תועדו בידי סטודנטים שצילמו, רשמו והכינו תוכניות מפורטות. חלק מהאתרים ניתן לראות במאגר מידע באינטרנט.

24 האתרים שנבחרו לנתיב המורשת היהודית בסלובקיה הם מהיותר שמורים וכאלו שיש קהילה יהודית או גורם מקומי אחר הדואג לאחזקתם. מטרת הפרויקט בעיקר חינוך וחשיפה של הקהילות המקומיות, תלמידי בתי ספר ותיירים למורשת היהודית.

נתיב המורשת היהודית בסלובקיה הוא חלק מפרויקט נתיב המורשת היהודית באירופה (European Routes of Jewish Heritage), המאגד אתרי מורשת יהודית ב-37 ממדינות אירופה, ואחד מנתיבי המורשת שהוכרזו על ידי מועצת אירופה (Council of Europe) בנושאים שונים.

בין אתרי המורשת:

* קברו של חת"ם סופר בברטיסלאבה
* המוזיאון היהודי בברטיסלאבה
* בית הכנסת האורתודוקסי בברטיסלאבה
* בית הכנסת במלצ'קי
* בית הכנסת בסטופבה
* בית הכנסת בטרנבה
* בית הכנסת בטרנצ'ין
* בית הכנסת בז'ילינה
* בית הכנסת בניטרה

קישורים חיצוניים
----------------

* אתר נתיב המורשת היהודית בסלובקיה אנגלית, סלובקית
* מאגר מידע של אתרי מורשת יהודית בסלובקיה אנגלית, סלובקית
* כרמית וייס, ‏בנתיב המורשת היהודית של סלובקיה, באתר GoTravel
השדון, הסמל של מערכת FreeBSD וכמה מערכות BSD אחרות
במערכות הפעלה יוניקס ודמויות-יוניקס, ובמערכות הפעלה אחרות התומכות בריבוי משימות, **daemon** (**דימון**) היא תוכנית מחשב שרצה כתהליך רקע, להבדיל מתוכניות הנמצאות תחת שליטתו הישירה של משתמש אינטראקטיבי. בדרך כלל מערכות מפעילות דימונים בזמן האתחול, ולרוב הם משרתים פונקציות כגון תגובה לבקשות רשת, לפעילות חומרה, או לתוכניות אחרות על ידי ביצוע של משימה כלשהי. דימונים יכולים גם להגדיר תצורה של חומרה (כמו udevd בחלק ממערכות GNU/Linux), להריץ משימות מתוזמנות (כמו cron) ולבצע מגוון משימות אחרות.

בסביבות יוניקס, תהליך האב של daemon הוא לעיתים קרובות, אבל לא תמיד, התהליך init. בדרך כלל תהליכים הופכים לדימונים על ידי יצירת תהליך בן באמצעות קריאת המערכת fork, ואז מיידית סגירה של תהליך האב ובכך גורמים לתהליך init לאמץ את התהליך הבן. בנוסף לכך, ה-daemon או מערכת ההפעלה בדרך כלל חייבים לבצע פעולות נוספות כגון ניתוק התהליך מכל מסוף (tty) ששולט בו. לעיתים קרובות פרוצדורות כאלה ממומשות ברוטינות נוחוּת שונות, כגון *(daemon(3* ביוניקס.

לרוב, השמות של דימונים מסתיימים באות d: לדוגמה, syslogd הוא daemon המממש את שירות הרישום (logging) של המערכת, ו-sshd הוא תהליך המטפל בבקשות התחברות נכנסות ב-SSH.

אטימולוגיה
----------

המילה daemon היא איות אלטרנטיבי למילה האנגלית - demon (שֵד).   

המושג daemon הוטבע בידי מתכנתים מהפרויקט MAC ב-MIT. הם אימצו את השם מהשד של מקסוול (Maxwell's demon), יצור דמיוני מניסוי מחשבתי מפורסם, הפועל תמיד ברקע וממיין מולקולות. מערכות יוניקס ירשו את הטרמינולוגיה הזאת. דימונים הם גם דמויות בין אל לאדם במיתולוגיה היוונית, שטיפלו במשימות שאסור היה להטריח בהן את האלים (כלומר דימון הוא סוג של רוח טובה ולא רוח רעה כמו שד). מערכת ההפעלה BSD וכמה מנגזרותיה אימצו את ה-daemon כקמע שלהן, אם כי הקמע הזה הוא וריאציה של השדים המופיעים בעבודות אומנות נוצריות.

מימוש ב-MS-DOS ו-Microsoft Windows
----------------------------------

במערכת ההפעלה Microsoft DOS, תוכניות דמויות-דימונים מומשו כתוכניות TSR. במשפחת מערכות ההפעלה Windows NT של מיקרוסופט, תוכניות מסוג Windows service מבצעות את הפונקציות של דימונים. הן רצות כתהליכים שבדרך כלל לא יוצרים אינטראקציה עם המסך, המקלדת והעכבר, וניתנים להפעלה על ידי מערכת ההפעלה בזמן האתחול. ב-Windows 2000 ובגרסאות מאוחרות יותר, services (שירותים) ניתנים להגדרה, להפעלה ולעצירה ידנית דרך לוח הבקרה (Control Panel), או דרך שורות הפקודה `net start` ו-`net stop`.

עם זאת, כל יישום Windows יכול לתפקד כ-daemon, לא רק services, וחלק מהדימונים ל-Windows יכולים לרוץ כתהליכים רגילים.
**רודולף ורץ** (בגרמנית: **Rudolf Wertz**;‏ 1909 – 1966) הוא רופא אוסטרי, שהציל יהודים ממוות בידי הנאצים במלחמת העולם השנייה.

קורות חיים
----------

ד"ר רודולף ורץ היה רופא אוסטרי שקיבל את תואר הכבוד "חסיד אומות העולם". ורץ חילץ יהודים מגירוש לפולין על ידי הוצאת אישורים למחלות קשות עבורם.

פעילות בתקופת השואה להצלת יהודים
--------------------------------

בשנת 1941, כאשר גורשו אלפי יהודים מווינה לפולין, מספר נשים יהודיות המיועדות לגירוש פנו לד"ר ורץ בבקשה לעזרה. ורץ נתן לנשים קופות חולים בהן צוין שהן תחת הוראה רפואית להישאר במיטה והן לא גורשו. אחת הנשים שניצלה על ידי ורץ הייתה גרטרוד פריץ ילידת וינה. פריץ קיבלה פקודות גירוש לפולין בספטמבר 1941, ומכיוון ששמעה על ד"ר ורץ שעוזר לנשים רבות אחרות, ניגשה אליו לעזרה. היא הראתה לורץ את הודעת הגירוש שלה, והוא כתב פתק חולה המתאר מחלה שלא חלתה בה. הודות לתעודה זו, בה נאמר כי אינה מסוגלת לעזוב את מיטתה במשך שישה שבועות, פריץ ניצלה מההובלה. פריץ גורשה מאוחר יותר לטרזינשטט ולא למחנות בפולין, שם שרדה עד סוף המלחמה. ד"ר ורץ סיכן את עצמו בכך שהוא עזר לנשים יהודיות המיועדות לגירוש. הוא לא קיבל שום פיצוי בגין זה, מלבד התשלום הרגיל עבור דמי מחלה שלקח מלקוחותיו בסכום של 5 רייכסמארק. לקראת סוף המלחמה גילו הגרמנים את פעילותו הבלתי חוקית, וכעונש הוכנס לחטיבת עונשין צבאית שקיבלה משימות מסוכנות במיוחד, אך הוא שרד.

לאחר המלחמה
-----------

לאחר המלחמה המשיך ורץ לעבוד כרופא בווינה. פריץ גם חיה בווינה והתחתנה. היא ביקרה את ד"ר ורץ על מנת להודות לו והביאה לו שעון זהב במתנה. ורץ סירב לקחת את המתנה והצהיר שהוא עושה את מה שהוא עשה כגבר, כנוצרי וכרופא, ולא על מנת לקבל פרס.

הכרה והנצחה
-----------

על הצלת יהודים במהלך מלחמת העולם השנייה הכיר יד ושם ברודולף ורץ כחסיד אומות העולם ב־31 במאי 1966.

קישורים חיצוניים
----------------

* רודולף ורץ, באתר "יד ושם" (באנגלית)

הערות שוליים
------------

1. 1 2  The Righteous Among The Nations, The Righteous Among The Nations
2. ↑  a letter to the stars [DE], www.lettertothestars.at
**Dailymotion** הוא פלטפורמה אינטרנטית לשיתוף וידאו בבעלות חברת Vivendi (אנ'). האתר נוסד ב-2005 ובדומה לפלטפורמות דומות כיוטיוב ו-vimeo, מאפשר לגולשיו להעלות, לשתף ולצפות בסרטוני וידאו.

המשרד הראשי של החברה המנהלת את האתר, הקרויה באותו שם, ממוקם בפריז שבצרפת, אך החברה מחזיקה מספר משרדים ומרכזי פיתוח גם בניו יורק, לונדון, סן פרנסיסקו, סינגפור ואביג'ן.

היסטוריה
--------

החברה האחראית על פיתוח האתר נוסדה במרץ 2005 על ידי בנז'מן בז'בום ואוליבייה פואטרה כסטארטאפ עם סכום התחלתי של 6,000 אירו (9,271 דולר באותם הימים). מאוחר יותר, קיבלה החברה מימון ממספר מקורות, וביניהן קרנות ההון-סיכון הצרפתיות Atlas Venture (אנ') ו-Partech International. ב-2009 קיבלה החברה מימון מממשלת צרפת דרך קרן השקעה אסטרטגית בבעלותה.

בינואר 2011, רכשה חברת אורנג' הצרפתית כ-49% ממניות החברה בסכום של 62 מיליון אירו. שנתיים לאחר מכן, רכשה אורנג' את יתר המניות בחברה. באותה השנה (2013), ניסתה חברת יאהו! לרכוש חלק ניכר ממניות החברה מידי אורנג' אך המהלך טורפד על ידי הממשלה הצרפתית.

ב-2015 נרכשו 80% ממניות החברה על ידי תאגיד המדיה הצרפתי Vivendi. הנתח של Vivendi בחברה הוגדל ל-90% בספטמבר של אותה השנה.

ב-2020 הוכרז על שיתוף פעולה בין Dailymotion לבין יצרנית הסלולר הסינית שיאומי במהלכו תינתן גישה לסרטונים מתוך האתר למשתמשי האפליקציה Mi Video.

זכויות יוצרים
-------------

מאז הקמתו, אופיין האתר במדיניות מתירנית יותר בכל הנוגע לפרסום תכנים המוגנים בזכויות יוצרים לעומת המתחרה יוטיוב. כתוצאה מכך, נקלעה החברה המנהלת את האתר למספר תסבוכות משפטיות שאף גררו את חסימת האתר במספר הזדמנויות.

ב-2007, קבע בית המשפט העליון בפריז כי האתר היה אחראי להפרת זכויות יוצרים. השופטים טענו כי בעלי האתר היו מודעים לכך שמתפרסם באתרם תוכן פיראטי אך לא נקטו בצעדים משמעותיים בנושא ובכך עודדו את משתמשי האתר להפר זכויות יוצרים. ב-2014 הטיל בית הדין לערעורים בפריז קנס בסכום של 1.3 מיליון אירו על החברה, בטענה כי האתר הפר את זכויות היוצרים של ערוץ הטלוויזיה הצרפתי TF1 וערוץ החדשות LCI בכך שלא טיפל כיאות במשתמשים אשר העלו תוכן פיראטי לאתרם.

ב-2017 נחסמה לצמיתות הגישה לאתר ברוסיה בעקבות צו שהוטל על ידי בית המשפט העירוני של מוסקבה, עקב הפרה חוזרת ונשנית של חוקי זכויות היוצרים הנהוגים במדינה.

קישורים חיצוניים
----------------

ויקישיתוף מדיה וקבצים בנושא **Dailymotion** בוויקישיתוף
* 

* אתר האינטרנט הרשמי של Dailymotion (באנגלית)
* Dailymotion, ברשת החברתית פייסבוק

* Dailymotion, ברשת החברתית טוויטר

* Dailymotion, ברשת החברתית אינסטגרם

* Dailymotion, ברשת החברתית LinkedIn

* Dailymotion, באתר פינטרסט

הערות שוליים
------------

1. ↑  Confirmed: Orange acquires 49% of DailyMotion for €59 million, rest to follow, TechCrunch (ב־American English)
2. ↑  Orange Acquired Dailymotion For $168 Million By Buying Out Remaining 51% Stake [Update: Orange Confirms], TechCrunch (ב־American English)
3. ↑  Alanna Petroff, Yahoo takeover plan rebuffed by France, CNNMoney, ‏2013-05-02
4. ↑  Dailymotion and Xiaomi Partner for a Global Content Distribution Deal, MarTech Series, ‏2020-09-02 (ב־American English)
5. ↑  DailyMotion: a  »hosting provider » liable for copyright infringement | Juriscom, web.archive.org, ‏2016-06-03
6. ↑  Vladimir Kozlov, Vladimir Kozlov, Russia Blocks Vivendi’s DailyMotion, Citing Copyright Breach, The Hollywood Reporter, ‏2017-01-26 (ב־American English)